Аляксей Лявонавіч Ластоўскі

Аляксей Лявонавіч Ластоўскі (,) — беларускі сацыёлаг, кандыдат сацыялагічных навук.

 Біяграфія 
Скончыў гістарычны факультэт Беларускага дзяржаўнага педагагічнага ўніверсітэта імя Максіма Танка (2000) па спецыяльнасці «Гісторыя» з адзнакай. У 2002—2005 годзе навучаўся ў аспірантуры Інстытута сацыялогіі НАН Беларусі. Дысертацыю на саісканне вучонай ступені кандыдата сацыялагічных навук па спецыяльнасці «Сацыялогія культуры, духоўнага жыцця» абараніў 25 студзеня 2007 года ў той жа навуковай установе. Тэма дысертацыі: «Спецыфіка фарміравання калектыўнай ідэнтычнасці ў моладзевай контркультуры», навуковы кіраўнік — Ванда Іванаўна Русецкая.

У 2000—2002 гадах працаваў настаўнікам у Пастаўскім раёне. У 2005—2011 — навуковы супрацоўнік у Інстытуце сацыялогіі НАН Беларусі. З 2009 года старшы навуковы супрацоўнік Інстытута палітычных даследаванняў «Палітычная сфера». У 2013—2017 — кіраўнік аддзялення найноўшай гісторыі Беларускага Калегіюма. З 2014 па 1 сакавіка 2022 года працаваў у Полацкім дзяржаўным універсітэце — дацэнт кафедры сацыяльна-гуманітарных дысцыплін (з 2019 — кафедры сацыяльных камунікацый). З 2002 — запрошаны даследчык Цэнтра расійскіх і еўразійскіх даследаванняў (IRES) Упсальскага ўніверсітэта (Швецыя). З 2022 года — выкладчык Еўрапейскага гуманітарнага ўніверсітэта (Літва). З 2024 года акадэмічны дырэктар Беларускага інстытута публічнай гісторыі.

Праходзіў стажыроўкі, браў удзел у розных акадэмічных мерапрыемствах у ЗША, Вялікабрытаніі, Польшчы, Славакіі, Венгрыі, Літве, Расіі, Украіне, Чэхіі, Латвіі, Германіі і іншых. У 2024/25 — стыпендыянт Фулбрайта ў Інстытуце Харымана, Калумбійскі ўніверсітэт (ЗША).

 Навуковая дзейнасць 
Займаецца даследаваннем шырокага кола пытанняў гістарычнай памяці, палітыкі памяці, нацыянальнай і этнічнай ідэнтычнасці, вывучае розныя аспекты гісторыі нацыяналізму.

Адзін з арганізатараў Міжнароднага Кангрэса даследчыкаў Беларусі, каардынатар Прэміі Кангрэса за лепшую навуковую публікацыю па сацыяльна-гуманітарных навуках.

Сябра арганізацыйнага камітэта Кангрэса Міжнароднай асацыяцыі гуманітарыяў, сябра Асацыяцыі славянскіх, усходнееўрапейскіх і еўразійскіх даследаванняў (ASEEES) і Міжнароднай рады музеяў (ICOM). Каардынатар і ўдзельнік шматлікіх навукова-даследчых і аналітычных праектаў. Намеснік рэдактара часопіса «Belarusian Political Science Review».

 Спасылкі 
 Асабістая старонка на рэсурсе Academia.edu
 Біяграфія і спіс публікацый на сайце Інстытута палітычных даследаванняў «Палітычная сфера» 


Катэгорыя:Выкладчыкі Полацкага дзяржаўнага ўніверсітэта
Катэгорыя:Выпускнікі БДПУ імя Максіма Танка
Катэгорыя:Сацыёлагі Беларусі
Катэгорыя:Кандыдаты сацыялагічных навук